<classify> IMEELEZWA kuwa, teknolojia ya tableti iliyoanzishwa kwa ajili ya matumizi ya shule, imeonesha kuongeza ufaulu katika shule nane za majaribio katika Ukanda wa Jumuiya ya Afrika Mashariki EAC.Majaribio hayo yalifanywa kwenye shule nne nchini Kenya, moja Tanzania na nyingine moja nchini Uganda. Wanufaika hao wametumia tableti zilizowekewa masomo yanayoendana na mitaala kusaidia wanafunzi kujifunza kwa kutumia mtandao katika ujuzi kwenye lugha za Kiingereza na Kiswahili. Pia vitabu 12,000 vimetolewa kuboresha viwango vya elimu katika nchi za ukanda huo.Mwalimu Mkuu wa Shule ya msingi Kambi katika wilaya ya Nyeri, Gladys Waithaka ambaye ni mshiriki wa programu ya utoaji mafunzo kidijiti alisema wanafunzi wake wamekuwa na maendeleo makubwa darasani kutokana na maabara hizo za kisasa. Wanafunzi katika ngazi za chini kama darasa la kwanza wanaweza sasa kusoma na kuandika kitu chochote kwa kujiamini bila kusaidiwa na walimu, alisema. Alisema hatua hiyo siyo ya kawaida kwa shule nyingi za umma hivyo wanashukuru kwa matokeo bora ya mradi huo, kwani umeleta maendeleo na ufauli kwa shule hiyo.Mkuu wa kitengo cha vifaa vya kielektroniki wa Samsung Afrika Mashariki, Samuel Odhiambo alisema kuanzishwa kwa teknolojia hiyo shuleni kumesaidia wanafunzi kupenda kujifunza. Pia tunashirikiana na wachapishaji vitabu wa Longhorn kutuwezesha kupata zana za kuweza kujifunzia ili kuwezesha kupata matokeo bora kwa wanafunzi, alisema. Kuanzishwa kwa programu hiyo ya kutumia mtandao inatoa fursa ya kuwezesha wanafunzi kujisomea mwingiliano na ushiriki wa walimu na wanafunzi. Pia mfumo huo ni maalumu katika kukabiliana na changamoto za utoaji elimu katika maeneo ya vijijini.  <topic>: kitaifa 